**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA U PRVOM POLUGODIŠTU 2025. GODINE**

Hrvatski sabor je sukladno članku 47. Zakona o izvršavanju Državnog proračuna Republike Hrvatske za 2025. godinu (Narodne novine, broj 149/2024) ovlastio Ministarstvo financija Republike Hrvatske, da se u ime Republike Hrvatske može zadužiti na domaćem i inozemnom tržištu novca i kapitala do ukupnog iznosa od 8.575.655.396,00 eura.

1. ***Obveznice uz plasman na domaćem tržištu kapitala***

Republika Hrvatska, zastupana po Ministarstvu financija, 7. ožujka 2025. godine donijela je dvije odluke o izdanju državnih obveznica na domaćem tržištu kapitala, u ukupnom iznosu od 3,00 milijarde eura.

Prvo izdanje, u ukupnom iznosu od 1,75 milijardi eura, predstavlja treće izdanje državnih obveznica namijenjenih ne samo institucionalnim ulagateljima, već i građanima (fizičkim osobama). Riječ je o dvogodišnjoj obveznici izdanoj po cijeni 100,00% nominalnog iznosa, uz fiksni godišnji kamatni kupon od 2,65% godišnje. Kamatni kupon isplaćuje se jednom godišnje, dok se glavnica otplaćuje u cijelosti po dospijeću.

Upis obveznica provodio se u dva kruga: prvi je bio namijenjen fizičkim osobama (hrvatskim državljanima i stranim rezidentima u Republici Hrvatskoj), dok je drugi krug bio namijenjen institucionalnim ulagateljima. Obveznice su uključene u usluge depozitorija, poravnanja i namire Središnjeg klirinškog depozitarnog društva te su uvrštene na Službeno tržište Zagrebačke burze. Datum uplate bio je 10. ožujka 2025. godine, a dospijeće obveznica je 10. ožujka 2027. godine.

Istodobno je realizirano i drugo izdanje obveznica, namijenjeno isključivo institucionalnim ulagateljima, s duljim rokom dospijeća. Riječ je o obveznici u nominalnom iznosu od 1,25 milijardi eura, s datumom dospijeća 10. ožujka 2030. godine. Izdanje je realizirano uz cijenu od 99,770% i fiksnu kamatnu stopu od 3,00%, što odgovara prinosu do dospijeća od 3,05%. Kamatni kupon isplaćuje se polugodišnje, dok se glavnica otplaćuje u cijelosti po dospijeću.

Sredstva prikupljena ovim izdanjima korištena su, između ostalog, za otplatu državnih obveznica izdanih u ožujku 2023. godine, u nominalnom iznosu od 1,85 milijardi eura, uz nepromjenjivi kamatni kupon od 3,65%, koje su dospjele i u cijelosti isplaćene 10. ožujka 2025. godine.

Uz to, u ožujku 2025. godine dospjele su i cijelosti isplaćene petogodišnje obveznice Republike Hrvatske izdane 2020. godine, u nominalnom iznosu od 664 milijuna eura (HRK 5,00 milijardi) uz nepromjenjivi kamatni kupon od 0,25%.

U tablici 1. prikazane su aktivne obveznice izdane na domaćem tržištu kapitala na dan 30. lipnja 2025. godine. Uz svaku seriju obveznice navedeni su datum izdanja, valuta, iznos izdanja, godišnja kuponska stopa te datum dospijeća.

*Tablica 1. Pregled aktivnih domaćih obveznica Republike Hrvatske, 30. lipnja 2025.*



*Izvor: Ministarstvo financija*

1. ***Euroobveznice na međunarodnom tržištu***

Republika Hrvatska je u veljači 2025. godine uspješno realizirala izdanje euroobveznice na međunarodnom financijskom tržištu u iznosu 2,00 milijarde eura. Obveznice su izdane po cijeni od 99,745% nominalnog iznosa uz nepromjenjivi godišnji kamatni kupon od 3,25%godišnje, što odgovara prinosu do dospijeća od 3,276%. Kamatni kupon isplaćivat će se jednom godišnje. Datum uplate obveznica bio je 11. veljače 2025. godine, dok je dospijeće obveznica 11. veljače 2037. godine.

Sredstva prikupljena ovim izdanjem iskorištena su se za otplatu obveznica Republike Hrvatske izdanih 2015. godine, u nominalnom iznosu od 1,50 milijardi eura, s nepromjenjivim kamatnim kuponom od 3,00%, koje su dospjele i u cijelosti isplaćene u 11. ožujka 2025. godine. Dio sredstava usmjeren je i na financiranje općih potreba državnog proračuna.

U tablici 2. prikaze su aktivne obveznice izdane na međunarodnom tržištu na dan 30. lipnja 2025. godine. Uz svaku seriju obveznice navedeni su datum izdanja, valuta, iznos izdanja, godišnja kuponska stopa te datum dospijeća.

*Tablica 2. Pregled aktivnih međunarodnih obveznica Republike Hrvatske, 30. lipnja 2025.*



*Izvor: Ministarstvo financija*

1. ***Zaduživanje na domaćem tržištu putem kratkoročnih kredita***

U svrhu financiranja potreba državnog proračuna, Republika Hrvatska se 7. ožujka 2025. godine zadužila putem kratkoročnih kredita i depozita u sljedećim iznosima:

* Kredit u iznosu 50.000.000,00 eura

Republika Hrvatska se zadužila kod Hrvatske banke za obnovu i razvoj (HBOR) u iznosu od 50 milijuna eura. Kamatna stopa je fiksna i iznosila je 2,60%. Glavnica i kamata otplaćene su 14. ožujka 2025. godine.

* Kredit u iznosu 80.000.000,00 eura

Republika Hrvatska se zadužila kod Hrvatske banke za obnovu i razvoj (HBOR) u iznosu od 80 milijuna eura. Kamatna stopa je fiksna i iznosila je 2,80%. Glavnica i kamata otplaćene su 14. ožujka 2025. godine.

* Depozit u iznosu 300.000.000,00 eura

Republika Hrvatska se zadužila kod Fonda za zaštitu okoliša i energetsku učinkovitost u iznosu od 300 milijuna eura. Kamatna stopa je fiksna i iznosila je 2,15% godišnje. Otplata depozita i kamate izvršena je jednokratno 7. travnja 2025. godine.

* Depozit u iznosu 750.000.000,00 eura

Republika Hrvatska se zadužila kod Hrvatske agencije za osiguranje depozita u iznosu od 750 milijuna eura. Fiksna godišnja kamatna stopa iznosi 2,15% godišnje. Otplata depozita i kamate je jednokratno 30. rujna 2025. godine.

1. ***Zaduživanje na domaćem tržištu putem dugoročnih kredita***

U prvoj polovici 2025. godine nije bilo dugoročnog kreditnog zaduživanja na domaćem tržištu.

1. ***Preuzete obveze***

Vlada Republike Hrvatske je 2. siječnja 2025. godine donijela Odluku o davanju suglasnosti za preuzimanje kreditnih obveza društva HŽ Infrastruktura d.o.o. za koje su izdana državna jamstva povećanjem kapitala javnog dobra na temelju koje je Ministarstvo financija Republike Hrvatske sklopilo šest Ugovora o preuzimanju duga.

U tablici 3. prikazano je stanje nedospjelih glavnica po tim preuzetim obvezama na dan 30. lipnja 2025. godine.

*Tablica 3. Preuzete obveze u 2025. godini, 30. lipnja 2025.*

*Izvor: Ministarstvo financija*

1. ***Zaduživanje putem izdavanja trezorskih zapisa***

Ministarstvo financija, uz tradicionalno provođenje aukcija trezorskih zapisa za institucionalne ulagatelje putem elektroničkog aukcijskog sustava Bloomberg (BAS), omogućilo je i izravno sudjelovanje građana u upisu trezorskih zapisa putem poslovnica Financijske agencije te digitalne platforme Ministarstva financija za vrijednosne papire, pristupom E- Riznici ili M-Riznici.

Izdanja trezorskih zapisa, sukladno Javnom pozivu na upis i Dokumentu ponude, provode se u dva kruga upisa. Prvi krug upisa namijenjen je fizičkim osobama te se provodi putem digitalne platforme Ministarstva financija za vrijednosne papire (E-Riznica i M-Riznica) i mreže poslovnica Fine. Drugi krug upisa namijenjen je institucionalnim ulagateljima te se provodi putem elektroničkog Bloomberg aukcijskog sustava (BAS), u skladu s Pravilima i uvjetima aukcija trezorskih zapisa.

U prvoj polovici 2025. godine bilo je ukupno 4 izdanja trezorskih zapisa, od čega su dva izdanja s rokom dospijeća od 91 dan i dva izdanja s rokom dospijeća od 364 dana.

U promatranom razdoblju za navedena izdanja trezorskih zapisa uplaćene su 83.423 pojedinačne ponude građana s ukupno uplaćenim iznosom od 3,164 milijarde eura. U istom razdoblju od institucionalnih investitora prihvaćeno je ponuda u iznosu od 1,024 milijarde eura.

Struktura i iznos upisanih trezorskih zapisa, u nominalnom iznosu, na dan 30. lipnja 2025. godine prikazani su u tablici 4.

*Tablica 4. Struktura trezorskih zapisa u nominalnom iznosu, 30. lipnja 2025.*



*Izvor: Ministarstvo financija*

Kamatne stope na trezorske zapise potkraj lipnja 2025. godine za izdanja s rokom dospijeća od 364 dana iznosile su 2,09% za institucionalne ulagatelje, dok su za građane (fizičke osobe) iznosile 2,60%. Kod emisija trezorskih zapisa s rokom dospijeća od 91 dan kamatne stope iznosile su 2,05% za institucionalne ulagatelje, a za građane 2,60%.

U prvoj polovici 2025. godine, na aukcijama trezorskih zapisa izdano je ukupno 4,188 milijardi eura u nominalnom iznosu, dok je istodobno iskupljeno 2,981 milijardi eura. Stanje ukupno upisanih trezorskih zapisa povećalo se sa 3,325 milijardi eura koliko je iznosilo potkraj 2024. godine na 4,533 milijardi eura potkraj lipnja 2025. godine.

U tablici 5. prikazani su primici i izdaci po svakoj aukciji trezorskih zapisa tijekom prvih šest mjeseci 2025. godine.

*Tablica 5. Primici i izdaci po trezorskim zapisima do 30. lipnja 2025.*



*Izvor: Ministarstvo financija*

1. ***Zaduživanja proračunskih korisnika državnog proračuna***

U prvoj polovici 2025. godine proračunski korisnici državnog proračuna nisu ugovorili ili preuzeli dugoročne kredite i zajmove.