IZVJEŠTAJ O DANIM JAMSTVIMA

I PLAĆANJIMA PO PROTESTIRANIM JAMSTVIMA

U PRVOM POLUGODIŠTU 2025. GODINE

Postupci i uvjeti davanja državnih jamstava uređeni su člancima 103. do 117. u okviru glave VIII. Zakona o proračunu (Narodne novine, broj 144/21), člancima 54. do 58. Zakona o izvršavanju Državnog proračuna Republike Hrvatske za 2025. godinu (Narodne novine, broj 149/24), Uredbom o postupku odobrenja državnih jamstava, nadzoru nad namjenskim korištenjem sredstava i drugim pitanjima vezanim za državna jamstva (Narodne novine, broj 13/24), Zakonom o državnim potporama (Narodne novine, broj 47/14 i 69/17), Obavijesti Komisije o primjeni članaka 87. i 88. Ugovora o Europskoj zajednici u području državnih potpora u obliku jamstava (i Ispravak Obavijesti) te Smjernicama o državnim potporama za sanaciju i restrukturiranje nefinancijskih poduzetnika u teškoćama. Prema Zakonu o izvršavanju Državnog proračuna Republike Hrvatske za 2025. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog nadležnog ministarstva.

Člankom 54. Zakona o izvršavanju Državnog proračuna Republike Hrvatske za 2025. godinu propisano je da godišnja vrijednost novih financijskih jamstava za 2025. godinu iznosi 435.000.000,00 eura, od čega se iznos od 260.000.000,00 eura odnosi na izvanproračunske korisnike državnog proračuna iz članka 47. stavka 3. Zakona o izvršavanju Državnog proračuna Republike Hrvatske za 2025. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo i jamstva koja Hrvatska banka za obnovu i razvitak izdaje sukladno zakonu kojim je uređeno poslovanje Hrvatske banke za obnovu i razvitak.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za gospodarsku stabilnost i regionalni razvitak, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica prirodnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva ili druge osnove za podnošenje zahtjeva za dodjelu jamstva, bonitet tražitelja, stanje zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva, uključujući pravnu i financijsku analizu svih elemenata državnog jamstva i prisutnih rizika za vrijeme trajanja državnog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

Prema Zakonu o proračunu, članak 111. propisano je da se Zakonom o izvršavanju državnog proračuna Republike Hrvatske mogu ovlastiti druga tijela za izdavanje državnih jamstava u ime i za račun Republike Hrvatske.

Zakonom o izvršavanju Državnog proračuna Republike Hrvatske za 2025. godinu, člankom 56. dana je ovlast Hrvatskoj banci za obnovu i razvitak i Hrvatskoj agenciji za malo gospodarstvo, inovacije i investicije u okviru provedbe mjera državne potpore u svrhu podrške gospodarstvu u pandemiji COVID 19 i u okviru drugih mjera podrške gospodarstvu, da u ime i za račun Republike Hrvatske izdaju jamstva u visini do 338.443.161,46 eura, a koji iznos ne ulazi u godišnju vrijednost novih jamstava za 2025. godinu iz članka 54. stavka 2. navedenog Zakona kao ni u iznos jamstvene zalihe iz članka 54. stavka 5. istoga Zakona.

Zakonom o izvršavanju Državnog proračuna Republike Hrvatske za 2025. godinu, člankom 57. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske izdaje jamstva u visini do 398.168.425,24 eura, a koji iznos ne ulazi u godišnju vrijednost novih jamstava za 2025. godinu iz članka 54. stavka 2. navedenog Zakona kao ni u iznos jamstvene zalihe iz članka 54. stavka 5. istoga.

***DANA JAMSTVA I ZAJMOVI UZ DRŽAVNO JAMSTVO***

U razdoblju od 1. siječnja do 30. lipnja 2025. godine, od ukupnog iznosa novih jamstava propisanog člankom 54. Zakona o izvršavanju Državnog proračuna Republike Hrvatske za 2025. godinu koji iznosi 435.000.000,00 eura, od čega se iznos od 260.000.000,00 eura odnosi na izvanproračunske korisnike, izdana su dva jamstva u iznosu od 34.777.830,86 eura, od čega se iznos od 30.000.000,00 eura odnosi na izvanproračunskog korisnika, a iznos od 4.777.830,86 eura na činidbeno jamstvo.

U sektoru prometa jamstvo je izdano u iznosu od 30.000.000,00 eura, dok je u sektoru gospodarstva izdano jamstvo u iznosu od 4.777.830,86 eura.

U sektoru prometa jamstvo je izdano za društvo HŽ Infrastruktura d.o.o. te u sektoru gospodarstva za društvo 3. MAJ Brodogradilište d.d..

HŽ INFRASTRUKTURA d.o.o.

Za društvo HŽ Infrastruktura d.o.o., Vlada Republike Hrvatske na sjednici održanoj dana 16. travnja 2025. godine donijela je Odluku o davanju državnog jamstva u korist Hrvatske poštanske banke d.d., Zagreb, za dugoročno kreditno zaduženje društva HŽ Infrastruktura d.o.o., radi financiranja projekata iz EU programa kao i drugih projekata i obveza s ciljem održavanja dinamike ispunjenja financijskih obveza, a vezano za dinamiku priljeva sredstava iz drugih izvora financiranja (Klasa: 022-03/25-04/145, Urbroj: 50301-27/22-25-4).

Sukladno spomenutoj Odluci dana 25. travnja 2025. godine Ministarstvo financija izdalo je jamstvo Riznični broj F-002-25, u korist Hrvatske poštanske banke dioničko društvo, Zagreb u iznosu od 30.000.000,00 eura (izdano jamstvo pokriva 100% ukupnog kreditnog zaduženja koje iznosi 30.000.000,00 eura).

Ugovorom o izdavanju Jamstva broj: F-002-25 za uredno izmirenje dugoročnih obveza sklopljenom 25. travnja 2025. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

3. MAJ BRODOGRADILIŠTE d.d.

Na sjednici održanoj dana 13. rujna 2024. godine Vlada Republike Hrvatske donijela je Odluku (Klasa: 022-03/24-04/335, Urbroj: 50301-05/31-24-2) o davanju državnih jamstava u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za avansne uplate kupca Algoma Central Corporation, Canada društvu 3. MAJ Brodogradilište d.d., Rijeka i za garanciju za garantni period za praćenje dovršetka broda Nov. 527.

Sukladno donesenoj Odluci, dana 24. veljače 2025. godine Ministarstvo financija izdalo je jamstvo Riznični broj F-001-25 u korist Hrvatske banke za obnovu i razvitak u iznosu od 5.000.000,00 usd što u protuvrijednosti eura po srednjem tečaju Hrvatske narodne banke na dan izdavanja jamstva iznosi 4.777.830,86 eura. Izdano jamstvo pokriva 100% ukupnih obveza po Ugovoru o izdavanju garancije za otklanjanje nedostataka u garantnom roku koje iznose 5.000.000,00 usd.

Ugovorom o izdavanju Jamstva broj: F-001-25 za uredno izmirenje dugoročnih obveza sklopljenom 24. veljače 2025. godine između Ministarstva financija, Ministarstva gospodarstva i društva 3. MAJ Brodogradilište d.d. ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o izdavanju garancije i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

U prvom polugodištu 2025. godine odobren je zajam međunarodne financijske institucije za kojeg jamči Republika Hrvatska (obveze nisu protestirane i nisu preuzete zakonima, nego je riječ o potencijalnim obvezama za Republiku Hrvatsku, koje se evidentiraju vanbilančno), i to zajam Razvojne banke Vijeća Europe (CEB) LD 2195 (2024) (250 milijuna eura), za projekt Financiranje MMSP-a, urbani, ruralni i regionalni razvoj, projekte socijalne i priuštive stanogradnje u Republici Hrvatskoj; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 12 ili 20 godina od dana povlačenja tranše (rok ovisi o namjeni tranše) uključujući najviše 1 ili 3 godine počeka na otplatu glavnice (rok ovisi o namjeni tranše); kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR + fiksna kamatna marža). Republika Hrvatska jamči za obveze po ovom zajmu temeljem Zakona o Hrvatskoj banci za obnovu i razvitak (Narodne novine, broj 138/06).

Tablica br. 1: Zajmovi uz državno jamstvo



***DANA JAMSTVA PO POSEBNIM PROGRAMIMA***

Zakonom o izvršavanju Državnog proračuna Republike Hrvatske za 2025. godinu, člankom 57. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske, bez suglasnosti Vlade Republike Hrvatske odnosno nadležnog ministra ili ministra financija, izdaje jamstva.

Sukladno navedenome, Hrvatska banka za obnovu i razvitak je u razdoblju od 1. siječnja do 30. lipnja 2025. godine izdala sedam jamstava u iznosu od 18.650.845,99 eura.

***IZVRŠENA PLAĆANJA PO PROTESTIRANIM JAMSTVIMA***

U razdoblju od 1. siječnja do 30. lipnja 2025. godine na ime protestiranih jamstava izvršena su plaćanja na teret jamstvene pričuve u iznosu od 79.407.131,67 eura.

Plaćanja se u cijelosti odnose na izmirenje kreditnih obveza društva 3. MAJ Brodogradilište d.d., od čega se iznos od 73.178.335,05 eura odnosi na glavnicu, iznos od 4.882.929,65 eura na redovnu kamatu te iznos od 1.345.866,97 eura na troškove, naknade i zatezne kamate.

Potraživanja na ime protestiranih i plaćenih državnih jamstava u prvom polugodištu 2025. godine smanjena su u iznosu od 473.624.180,73 eura. Od navedenog iznosa, u državni proračun uplaćena su sredstva u iznosu od 1.034.950,00 eura, stečena je imovina (nekretnina i udjeli) u iznosu od 12.319.539,14 eura, povećan je kapital javnog dobra (ulaganje u željezničku infrastrukturu) u iznosu od 192.163.415,99 eura, izvršen je prijeboj potraživanja u iznosu od 25.715.381,44 eura i izvršen je otpis potraživanja u iznosu od 242.390.894,16 eura.

U predstečajnom postupku društva Alpha Adriatic d.d. (ranije Uljanik plovidba d.d.) naplaćen je iznos od 980.652,27 eura.

Nadalje, u stečajnom postupku društva Stečajna masa iza Torpedo d.d. u stečaju naplaćen je iznos od 52.213,26 eura.

Vlada Republike Hrvatske donijela je dana 27. prosinca 2024. godine Odluku o namirenju dijela potraživanja Republike Hrvatske prema društvu 3. MAJ Brodogradilište d.d. prijenosom poslovnih udjela društva 3.MAJ Rijeka 1905 d.o.o., slijedom čega su dana 29. siječnja 2025. godine između Republike Hrvatske i društva 3. MAJ Brodogradilište d.d. zaključeni Ugovor o namirenju dijela potraživanja i Ugovor o prijenosu poslovnih udjela, čime je Ministarstvo financija dio svoje tražbine na ime glavnice u iznosu od 10.313.220,00 eura namirilo preuzimanjem 100% temeljnog kapitala društva 3. MAJ Rijeka 1905 d.o.o..

Nadalje, dana 14. studenog 2024. godine Vlada Republike Hrvatske donijela je Odluku o namirenju potraživanja Republike Hrvatske prema društvu Brodarski institut d.o.o. u likvidaciji preuzimanjem suvlasničkog dijela nekretnine.

Temeljem navedene Odluke Vlade Republike Hrvatske, dana 23. prosinca 2024. godine zaključen je između Republike Hrvatske i društva Brodarski institut d.o.o. u likvidaciji Sporazum o podmirenju potraživanja Republike Hrvatske ustupanjem nekretnina u suvlasništvu društva Broj: 190-03/2024, čime je Ministarstvo financija namirilo svoju tražbinu temeljem protestiranog državnog jamstva u iznosu od 2.006.319,14 eura, od čega se na glavnicu i redovne kamate odnosi iznos od 1.415.902,01 eur, a na zateznu kamatu iznos od 590.417,13 eur.

Nadalje, dana 6. veljače 2025. godine Vlada Republike Hrvatske donijela je Odluku o prihvaćanju nagodbe između Republike Hrvatske i društva HŽ Putnički prijevoz d.o.o. o uređenju imovinsko-pravnih pitanja preostalih nakon podjele HŽ-Hrvatske željeznice, temeljem koje je dana 11. veljače 2025. godine sklopljena Nagodba između Republike Hrvatske i društva HŽ Putnički prijevoz d.o.o..

Temeljem navedene Nagodbe izvršen je prijeboj potraživanja Ministarstva financija s osnova protestiranog državnog jamstva sa nadoknadom vrijednosti kapitala društva HŽ Putnički prijevoz d.o.o. u iznosu od 2.040.389,45 eura te je izvršen otpis potraživanja Ministarstva financija na ime obračunate zatezne kamate u iznosu od 1.535.553,76 eura.

Dana 27. prosinca 2024. godine Vlada Republike Hrvatske donijela je Odluku o prihvaćanju nagodbe između Republike Hrvatske i društva HŽ Infrastruktura d.o.o. o uređenju imovinsko-pravnih pitanja preostalih nakon podjele HŽ- Hrvatske željeznice temeljem koje je dana 7. siječnja 2025. godine sklopljena Nagodba između Republike Hrvatske i društva HŽ Infrastruktura d.o.o..

Temeljem navedene Nagodbe izvršen je prijeboj potraživanja Ministarstva financija s osnova protestiranog državnog jamstva sa nadoknadom vrijednosti kapitala društva HŽ Infrastruktura d.o.o. u iznosu od 23.674.991,99 eura te je izvršen otpis potraživanja Ministarstva financija na ime obračunate zatezne kamate u iznosu od 14.480.743,10 eura.

Nadalje, dana 2. siječnja 2025. godine Vlada Republike Hrvatske donijela je Odluku o davanju suglasnosti za preuzimanje kreditnih obveza društva HŽ Infrastruktura d.o.o. za koje su izdana državna jamstva povećanjem kapitala javnog dobra.

Sukladno navedenoj Odluci, kapital javnog dobra evidentiran u poslovnim knjigama društva HŽ Infrastruktura d.o.o. povećan je za iznos od 192.163.415,99 eura a za koji iznos je smanjeno potraživanje Ministarstva financija s osnova protestiranih državnih jamstava društva HŽ Infrastruktura d.o.o.. Isto tako izvršen je otpis potraživanja Ministarstva financija na ime obračunate zatezne kamate u iznosu od 84.261.273,75 eura.

Dana 5. svibnja 2025. godine Trgovački sud u Pazinu donio je Rješenje o zaključenju stečajnog postupka nad društvom ULJANIK BRODOGRADILIŠTE d.d. te je slijedom toga Ministarstvo financija isknjižilo odnosno otpisalo svoje nenaplaćeno potraživanje iz stečajnog postupka prema društvu ULJANIK BRODOGRADILIŠTE D.D. u stečaju s osnova protestiranih državnih jamstava u iznosu od 136.577.657,32 eura i zatezne kamate u iznosu od 5.535.666,23 eura.

Temeljem Ugovora o obavljanju bankarskih poslova i usluga od 31. prosinca 2002. godine zaključenog između Ministarstva financija i Privredne banke Zagreb d.d., Privredna banka Zagreb d.d. u ime i za račun Ministarstva financija obavlja bankarske poslove i usluge u svezi s naplatom kredita Županjske banke d.d. u stečaju (PLASMANI ŽUBA-BLB i HYPO). Sukladno navedenom Ugovoru i temeljem Odluke Vlade Republike Hrvatske o izmjenama uvjeta kredita odobrenih od strane Ministarstva poljoprivrede (Narodne novine broj 105/04, 98/05, 108/10, 79/15, 55/19 i 99/24), Privredna banka Zagreb d.d. uplatila je u razdoblju od 1. siječnja do 30. lipnja 2025. godine u korist Državnog proračuna iznos od 2.084,47 eura.

Tablica br. 2: Novčane uplate u korist državnog proračuna u razdoblju od 01.01.-30.06.2025. godine



Tablica br. 3: Nenovčano namirenje u razdoblju od 01.01.-30.06.2025. godine



Tablica br. 4: Otpisi potraživanja po protestiranim državnim jamstvima u razdoblju od 01.01.-30.06.2025. godine



Tablica br. 5: Smanjenje potraživanja po protestiranim državnim jamstvima u razdoblju od 01.01.-30.06.2025. godine



***IZVRŠENA PLAĆANJA PO PROTESTIRANIM JAMSTVIMA PRORAČUNSKIH KORISNIKA***

U razdoblju od 1. siječnja do 30. lipnja 2025. godine na ime protestiranih jamstava proračunskih korisnika državnog proračuna izvršena su plaćanja u iznosu od 547.985,78 eura, od čega se iznos od 231.509,37 eura odnosi na plaćanja Ministarstva turizma i sporta po Programu dodjele državnih potpora sektoru turizma i sporta u aktualnoj pandemiji COVID-a 19, a iznos od 316.476,41 eura na plaćanja Ministarstva mora, prometa i infrastrukture po Programu dodjele državnih potpora sektoru mora, prometa i prometne infrastrukture i povezanim djelatnostima u aktualnoj pandemiji COVID-a 19.

Na ime potraživanja za protestirana i plaćena jamstva proračunskih korisnika, u razdoblju od 1. siječnja do 30. lipnja 2025. godine izvršen je povrat sredstava u državni proračun u iznosu od 78.038,60 eura, od čega se iznos od 73.506,86 eura odnosi na povrat Ministarstvu turizma i sporta po Programu dodjele državnih potpora sektoru turizma i sporta u aktualnoj pandemiji COVID-a 19, a iznos od 4.531,74 eura na povrat Ministarstva kulture i medija po Programu jamstava za kredite za poduzetnike aktivne u području kulture i kreativnih industrija.

Tablica br. 6: Pregled izvršenih plaćanja po protestiranim jamstvima proračunskih korisnika u razdoblju od 01.01.-30.06.2025. godine



Tablica br. 7: Pregled izvršenih povrata sredstava u državni proračun po protestiranim jamstvima proračunskih korisnika u razdoblju od 01.01.-30.06.2025. godine

